**รายงานการประชุมสภาเทศบาลนครขอนแก่น**

**สมัยสามัญ สมัยที่ 2 ครั้งที่ 1/2558**

**วันที่ 30 มิถุนายน 2558 เวลา 10.00 น.**

**ณ ห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**………………………**

# ผู้เข้าประชุม

|  |  |  |  |
| --- | --- | --- | --- |
| 1. | นายเรืองชัย | ตราชู | ประธานสภาเทศบาลนครขอนแก่น |
| 2. | นางสาวนันทวัลย์ | ไกรศรีวรรธนะ | รองประธานสภาเทศบาลนครขอนแก่น |
| 3. | นายกิตติพล | อ้วนไตร | สมาชิกสภาเทศบาลนครขอนแก่น |
| 4. | นายเกรียงศักดิ์ | สว่างไสว | สมาชิกสภาเทศบาลนครขอนแก่น |
| 5. | นางสาวจันทนภา | แสวงการ | สมาชิกสภาเทศบาลนครขอนแก่น |
| 6. | นางสาวภาสิณี | ธีรภานุ | สมาชิกสภาเทศบาลนครขอนแก่น |
| 7. | นายโกเมน | กันตวธีระ | สมาชิกสภาเทศบาลนครขอนแก่น |
| 8. | นายมานพ | หวังสวัสดิ์โอฬาร | สมาชิกสภาเทศบาลนครขอนแก่น |
| 9. | นายบุญสม | วิจารจันทร์ | สมาชิกสภาเทศบาลนครขอนแก่น |
| 10. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น |
| 11. | นายปรมินทร์ | เลาหะพันธุ์ | สมาชิกสภาเทศบาลนครขอนแก่น |
| 12. | นางสาวนริสศรา | เรืองศร | สมาชิกสภาเทศบาลนครขอนแก่น |
| 13. | นายภาสกร | กาญจนวรางกูร | สมาชิกสภาเทศบาลนครขอนแก่น |
| 14. | นายถนอมทรัพย์ | สรรพโส | สมาชิกสภาเทศบาลนครขอนแก่น |
| 15. | นางรัชดา | ลีลาสวัสดิ์ชัย | สมาชิกสภาเทศบาลนครขอนแก่น |
| 16 | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 17. | นางวรินทร์พร | ณิชาภัทรนารากุล | สมาชิกสภาเทศบาลนครขอนแก่น |
| 18. | นายสมภพ | วงศ์ก่อ | สมาชิกสภาเทศบาลนครขอนแก่น |
| 19. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 20 | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 21. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 22 | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น |
| 23. | นายวรินทร์ | เอกบุรินทร์ | สมาชิกสภาเทศบาลนครขอนแก่น |
| 24. | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |

# ผู้บริหารเทศบาลที่เข้าร่วมประชุม

|  |  |  |  |
| --- | --- | --- | --- |
| 1. | นายธีระศักดิ์ | ฑีฆายุพันธุ์ | นายกเทศมนตรีนครขอนแก่น |
| 2. | นายธวัชชัย | รื่นรมสิริ | รองนายกเทศมนตรีนครขอนแก่น |
| 3. | นายจุลนพ | ทองโสภิต | รองนายกเทศมนตรีนครขอนแก่น |
| 4. | นายมนตรี | สิงหปุณณภัทร | รองนายกเทศมนตรีนครขอนแก่น |
| 5. | นายชัชวาล | พรอมรธรรม | รองนายกเทศมนตรีนครขอนแก่น |

6. นายวราดล พัฒน์ดำรงจิตร ที่ปรึกษานายกเทศมนตรีนครขอนแก่น

7. นายสุภัฐวิทย์ ธารชัย ปลัดเทศบาลนครขอนแก่น

ระเบียบวาระที่ 1 เรื่องที่ประธานแจ้งให้ที่ประชุมทราบ

ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น

**-**สมัยวิสามัญ สมัยแรก ครั้งที่ 1 / 2558 ประจำปี พ.ศ.2558

เมื่อวันที่ 29 เมษายน 2558

ระเบียบวาระที่ 3 เรื่องญัตติขออนุมัติใช้จ่ายเงินสะสมเทศบาล ประจำปีงบประมาณ 2558 เพื่อก่อสร้างปรับปรุงโครงการที่จำเป็นเร่งด่วนเพื่อบริการประชาชน จำนวน 3 โครงการ

ระเบียบวาระที่ 4 เรื่องญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ.2558

ระเบียบวาระที่ 5 เรื่องญัตติอื่น ๆ

เมื่อได้เวลา 10.00 น. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น ทำหน้าที่ประธานสภาเทศบาล ได้จุดธูปเทียนบูชาพระรัตนตรัย แล้วกล่าวเปิดประชุม ท่านนายกเทศมนตรี ท่านรองนายกเทศมนตรี เลขานุการนายกเทศมนตรี ท่านสมาชิกสภาเทศบาลนครขอนแก่น และท่านผู้มีเกียรติ ท่านประธานคณะกรรมการชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยที่ 2 ครั้งที่ 1/2558 ขณะนี้มีสมาชิกมาครบองค์ประชุมแล้ว ดิฉันขอดำเนินการตามระเบียบวาระ ต่อไป

**ระเบียบวาระที่ 1 เรื่องที่ประธานแจ้งให้ทราบ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

* **ไม่มี –**

**มติที่ประชุม รับทราบ**

**ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น**

- **สมัยวิสามัญ สมัยแรก ครั้งที่ 1 / 2558 ประจำปี พ.ศ.2558 เมื่อวันที่ 29 เมษายน 2558**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ดิฉันขอให้ที่ประชุมรับรองรายงานการประชุมสภาเทศบาลนครขอนแก่น สมัยวิสามัญ สมัยแรก ครั้งที่1/2558 ประจำปี พ.ศ.2558 เมื่อวันที่ 29 เมษายน 2558 นะคะ หากสมาชิกสภาเทศบาลท่านใดจะ ขอแก้ไขเพิ่มเติมขอเชิญได้ค่ะ มีทั้งหมด 42 หน้าโดยพิจารณาเรียงหน้าค่ะโดยเริ่มต้นที่หน้าที่1,2,3,4,5,6,7,8,9,10,11,12,13,14,15,16,17,18,19,20,21,22,23,24,25,26,27,28,29,30,31,3233,34,35,36,37,38,39,40,41,42 เมื่อครบทุกหน้าแล้ว ดิฉันจะขอมติเลย ท่านใดให้การรับรองรายงานการประชุมสภาเทศบาลนครขอนแก่น สมัยวิสามัญ สมัยแรก ครั้งที่ 1/2558 เมื่อวันที่ 29 เมษายน 2558 โปรดยกมือ เห็นชอบ 23 เสียง งดออกเสียง (ไม่มี) (สมาชิกยกมือเป็นเอกฉันท์)

**มติที่ประชุม** **เป็นอันว่าที่ประชุมแห่งนี้มีมติเห็นชอบ 23 เสียง รับรองรายงานการประชุมสภาเทศบาล สมัยวิสามัญ สมัยแรก ครั้งที่ 1/2558 ประจำปี พ.ศ.2558 เมื่อวันที่ 29 เมษายน 2558**

**ระเบียบวาระที่3 เรื่องญัตติขออนุมัติใช้จ่ายเงินสะสมเทศบาล ประจำปีงบประมาณ2558เพื่อก่อสร้างปรับปรุงโครงการที่จำเป็นเร่งด่วนเพื่อบริการประชาชนจำนวน 3 โครงการ**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองฯมนตรี เสนอญัตติต่อสภาค่ะ

**นายมนตรี สิงหปุณณภัทร รองนายกเทศมนตรีนครขอนแก่น**

เรื่อง ญัตติขออนุมัติใช้จ่ายเงินสะสมเทศบาล ประจำปีงบประมาณ 2558 เพื่อก่อสร้างปรับปรุงโครงการที่จำเป็น เร่งด่วนเพื่อบริการประชาชน จำนวน 3 โครงการ

เรียน ประธานสภาเทศบาลนครขอนแก่น

ด้วยคณะผู้บริหารงานเทศบาลนครขอนแก่น ขอเสนอญัตติขออนุมัติใช้จ่ายเงินสะสมเทศบาลประจำปีงบประมาณ 2558 ต่อสภาเทศบาล เพื่อนำมาใช้สำหรับการก่อสร้างปรับปรุงโครงการที่จำเป็นเร่งด่วนเพื่อบริการประชาชน เนื่องจากเทศบาลนครขอนแก่น มีความจำเป็นที่จะต้องดำเนินการก่อสร้างปรับปรุงสถานที่ไว้บริการประชาชน รวมทั้งหมด 3 โครงการ ตามรายการดังต่อไปนี้

1.การปรับปรุงสถานที่ไว้บริการประชาชน งานบริการด้านทะเบียนราษฎร์ เหตุผลเนื่องจากปัจจุบันสถานที่ให้บริการด้านทะเบียนราษฎร์มีพื้นที่ขนาดเล็ก ไม่เพียงพอต่อการให้บริการประชาชนในแต่ละวัน ซึ่งมีประมาณวันละไม่น้อยกว่า 230 คน จึงมีความจำเป็นที่จะต้องก่อสร้างศูนย์บริการครบวงจรเทศบาลนครขอนแก่น ที่ศูนย์การค้าเซ็นทรัล พลาซ่าขอนแก่น ที่ชั้นจอดรถตั้งแต่ปี พ.ศ.2556 ขณะดำเนินการปรากฏว่าที่ศูนย์บริการที่ศูนย์การค้าเซ็นทรัล พลาซ่าขอนแก่น เป็นพื้นที่ไม่สะดวกต่อการให้บริการประชาชนจึงมีความจำเป็นที่จะต้องย้ายสถานที่ไปติดตั้งที่แห่งใหม่ ซึ่งเป็นบริเวณชั้นล่างของอาคารศูนย์การค้า เพื่อให้มีความเหมาะสมและสะดวกต่อการให้บริการด้านงานทะเบียนราษฎร์กับประชาชนที่มาติดต่อรับบริการ โดยทำการก่อสร้างตกแต่งภายใน ห้องขนาดไม่น้อยกว่า 92 ตารางเมตร ติดตั้งพื้นลามิเนต พื้นที่ไม่น้อยกว่า 92 ตารางเมตร ติดตั้งฝ้าฉาบเรียบพื้นที่ไม่น้อยกว่า 92 ตารางเมตร ติดตั้งเคาเตอร์และตู้เก็บเอกสาร กรุผนังอลูมิเนียมคอมโพสิท ผนังวอลเปเปอร์ และผนังลามิเนต ติดตั้งประตูเปิด-ปิด อัตโนมัติ งานระบบไฟฟ้า งานระบบอินเตอร์เน็ต ตามแบบมาตรฐานเทศบาลนครขอนแก่น รวมเป็นเงินค่าก่อสร้าง 660,000 บาท

2.การแก้ไขปัญหาวิกฤติน้ำเสียภายในบึงแก่นนคร ซึ่งปัจจุบันน้ำในบึงแก่นนครส่งกลิ่นเหม็นก่อให้เกิดความเดือดร้อนต่อผู้เข้าไปใช้บริการบึงแก่นนครเป็นอย่างมาก และเนื่องจากบึงแก่นนครเป็นสถานที่ท่องเที่ยวที่สำคัญของเมืองอีกแห่งหนึ่งทำให้จำเป็นที่จะต้องเร่งแก้ไขปัญหาที่เกิดขึ้น เทศบาลนครขอนแก่น จึงจำเป็นที่จะต้องปรับปรุงภูมิทัศน์บึงแก่นนครให้อยู่ในสภาพที่ดีสวยงาม แต่เพื่อให้การปรับปรุงตามโครงการในครั้งนี้ สามารถที่จะแก้ไขปัญหาดังกล่าวได้ จึงได้จ้างศึกษาออกแบบ พร้อมประมาณราคาค่าก่อสร้างตามโครงการปรับปรุงภูมิทัศน์บึงแก่นนคร ช่วงทางเข้าร้านอาหารบัวหลวง โดยหน่วยงานได้ออกแบบแปลนพร้อมประมาณราคาค่าก่อสร้างตามโครงการที่มีมูลค่างบประมาณไม่เกิน 25 ล้านบาท พร้อมข้อมูลด้านเอกสารแบบแปลน จำนวน 15 ชุด , CD ข้อมูล จำนวน 10 แผ่น และข้อมูลข้อกำหนดงานหรือเงื่อนไขการก่อสร้างต่างๆที่จำเป็นต้องใช้ประกอบจัดหาผู้รับจ้างหรือข้อมูลต่างๆ ที่เกี่ยวข้องตามโครงการ จำนวน 10 ชุด เป็นค่าจัดจ้างตามโครงการจำนวน 460,000 บาท

3.การแก้ไขปัญหาความเดือดร้อนของประชาชนกรณีเร่งด่วน เนื่องจากสะพานลอยข้ามถนนประชาสโมสรช่วงหน้าสถานีขนส่งแห่งที่ 1 จังหวัดขอนแก่น ปัจจุบันมีสภาพที่เสื่อมโทรม พื้นทางเดินและโครงสร้างหลังคาชำรุด ก่อให้เกิดอันตรายต่อชีวิตและทรัพย์สินของประชาชนเป้นอย่างมาก จากเหตุที่เกิดขึ้นในครั้งนี้ทำให้เทศบาลนครขอนแก่น จำเป็นที่จะต้องเร่งแก้ไขปัญหาที่เกิดขึ้นเป็นการเร่งด่วน เทศบาลนครขอนแก่นจึงจัดทำโครงการปรับปรุงสะพานลอยข้ามถนนประชาสโมสรบริเวณหน้าสถานีขนส่งแห่งที่ 1 จังหวัดขอนแก่น โดยทำการปรับปรุงพร้อมติดตั้งส่วนโครงสร้างเหล็ก,พื้นทางเดิน,โครงสร้างหลังคา,แผงกันแดดกัน ฝนสาด,และหลังคาคลุมบันไดขึ้น-ลง พร้อมทาสีกันสนิม ติดตั้งระบบไฟแสงสว่างพลังงานแสงอาทิตย์ พื้นที่การปรับปรุงรวมทั้งหมดไม่น้อยกว่า 95 ตารางเมตร ตามแบบมาตรฐานเทศบาลนครขอนแก่น งบประมาณค่าก่อสร้าง 1,990,000 บาท

และจากการดำเนินการทั้ง 3 โครงการนี้ถือได้ว่าเป็นการพัฒนาปรับปรุงเมืองรองรับการเจริญเติบโตของเมืองในปัจจุบัน สู่อนาคต และเพื่อเป็นการแก้ไขปัญหาทางด้านสิ่งแวดล้อมของเมืองที่เป็นปัญหาวิกฤติอยู่ในปัจจุบัน อันจะนำมาซึ่งประโยชน์สูงสุดต่อประชาชนภายในเขตเทศบาล รวม 3 โครงการ เป็นเงินทั้งสิ้น 3,110,000 บาท

ดังนั้น เพื่อให้เทศบาลนครขอนแก่น สามารถที่จะดำเนินงานตามโครงการให้แล้วเสร็จและบรรลุตามวัตถุประสงค์ที่กำหนดไว้ได้ และเนื่องจากเป็นโครงการเร่งด่วนที่จะต้องรีบดำเนินการประกอบกับเทศบาลนครขอนแก่น ไม่ได้ตั้งจ่ายงบประมาณเพื่อการนี้ไว้ จึงจำเป็นที่จะต้องใช้จ่ายเงินสะสมเทศบาล เพื่อเป็นค่าดำเนินการทั้ง 3 โครงการดังกล่าวข้างต้น รวมเป็นเงินจำนวน 3,110,000 บาท อาศัยความตามระเบียบกระทรวงมหาดไทย ว่าด้วยการรับเงิน การเบิกจ่ายเงิน การฝากเงิน การเก็บรักษาเงิน และการตรวจเงิน ขององค์กรปกครองส่วนท้องถิ่น พ.ศ. 2547 และเพิ่มเติม(ฉบับที่ 2) พ.ศ.2548 ข้อ 89 องค์กรปกครองส่วนท้องถิ่น อาจใช้จ่ายเงินสะสมได้โดยได้รับอนุมัติจากสภาท้องถิ่น

จึงเรียนมาเพื่อโปรดทราบ และขอได้โปรดนำญัตตินี้เสนอต่อที่ประชุมสภาเทศบาลนครขอนแก่น เพื่อพิจารณาอนุมัติในเรื่องดังกล่าว ต่อไป

ขอแสดงความนับถือ

ธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปราย ขอเชิญเลยนะคะ ขอเชิญคุณธนภณ กิตติวิมลชัย

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาล เพื่อนสมาชิกสภาเทศบาลและพ่อแม่พี่น้องชุมชนที่ร่วมสังเกตการณ์ประชุมสภาเทศบาลนครขอนแก่น กระผมนายธนภณ กิตติวิมลชัย สมาชิกสภาเทศบาลนครขอนแก่น ญัตติขออนุมัติใช้จ่ายเงินสะสมเทศบาล ประจำปี 2558 เพื่อปรับปรุงโครงการ 3 โครงการ ในโครงการที่2.การแก้ไขปัญหาวิกฤตน้ำเสียภายในบึงแก่นนครเป็นโครงการที่เห็นด้วยอย่างยิ่ง เพราะเป็นพื้นที่มีประชาชนไปใช้พื้นที่ในการพักผ่อนหย่อนใจ ออกกำลังกาย เมื่อผู้บริหารมีความตั้งใจอยากไปปรับปรุงสภาพน้ำหลายจุดในรอบบริเวณบึงแก่นนคร บางพื้นที่ก็จะมีน้ำเสียที่ส่งกลิ่นรุนแรง ผมจึงมีความเห็นด้วยอย่างยิ่งกับโครงการนี้ แต่สิ่งที่อยากแลกเปลี่ยนตอนนี้ก็คือเนื่องจากบึงแก่นนคร อ้างถึงพื้นที่น้ำเสียไม่น้อยกว่า300ไร่ แต่เมื่อผู้บริหารที่จะใช้งบประมาณแค่นี้ผมถือว่าเป็นความตั้งใจที่น่าชื่นชมอีกประการที่ผมอยากแลกเปลี่ยน ปัจจุบันทุกคนในประเทศไทยทราบเรื่องการขาดแคลนน้ำ เมืองขอนแก่นยังไม่เจอครับ ตรงนี้ผมอยากให้เชื่อมโยงวันหนึ่งถ้าเกิดสภาพแบบนี้ต่อเนื่องไปสัก 2-3 ปีเราก็อาจจะไม่รอด เทศบาลนครขอนแก่นที่อยู่ในพื้นที่หรือประชาชนที่มีภารกิจที่ขอนแก่นอาจจะต้องแบ่งปันน้ำใช้ อยากเรียนผ่านสภาเทศบาลไปยังผู้บริหารว่าเราจำเป็นอย่างยิ่งที่ต้องเริ่มโครงการที่จะเตรียมสภาพน้ำในบึงแก่นนครให้อยู่ในระดับที่มีคุณสมบัติพอจะใช้ในยามฉุกเฉินได้ รวมทั้ง บึงทุ่งสร้างด้วยเป็นพื้นที่สำรองน้ำเพื่อต่อสู้กับภัยแล้งในยามฉุกเฉินเพื่อความสุขของประชาชนครับ ส่วนโครงการที่1.การปรับปรุงพื้นที่ใช้เพื่องานด้านทะเบียนราษฎร์ ถ้าเทียบกับเอกชนจำนวนผู้ใช้บริการงานทะเบียนราษฎร์วันละ 230 คนไม่มาก ผมเข้าใจว่าประชาชนที่มาใช้บริการทะเบียนราษฎร์จะมาในเวลาที่ใกล้เคียงกันจะทำให้เกิดสภาพของความหนาแน่นสภาพของความยากลำบากในการใช้บริการ ก็เห็นด้วยที่เทศบาลนครขอนแก่นจำเป็นต้องไปทำศูนย์พื้นที่บริการ แต่สิ่งที่กังวลในโครงการนี้ก็คือ เข้าใจว่าการย้ายศูนย์บริการทะเบียนราษฎร์เราไม่สามารถย้ายเองได้โดยง่ายจำเป็นได้รับการอนุญาตจากสำนักงานทะเบียนราษฎร์กลางเพื่อมาเชื่อมระบบฐานข้อมูลของทะเบียนราษฎร์แห่งประเทศไทย เราต้องบริการทะเบียนราษฎร์ของคนทั้งประเทศไทย จึงอยากถามท่านผู้บริหารว่าท่านได้เตรียมการงบประมาณในส่วนระบบที่จะทำการเชื่อมต่อข้อมูลจากทะเบียนกลางหรือยังครับ มีข้อมูลที่จะแลกเปลี่ยนเท่านี้ครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ก่อนที่ท่านผู้บริหารจะชี้แจงมีสมาชิกสภาเทศบาลท่านใดจะอภิปราย ขอเรียนเชิญคุณวรินทร์ เอกบุรินทร์ค่ะ

**นายวรินทร์ เอกบุรินทร์ สมาชิกสภาเทศบาลนครขอนแก่น**

เรียนท่านผู้บริหารท่านประธานสภาฝ่ายข้าราชการและฝ่ายประชาชนทุกคนครับ ผมอยากจะแลกเปลี่ยนในประเด็นที่ท่านธนภณได้พูดไป เรื่องบำบัดน้ำเสียในบึงแก่นนครหรือบึงต่างๆของเรา ระบบบำบัดน้ำเสียของเราเป็นการบำบัดน้ำเสียด้วยการเติมอากาศลงไปในบึง ผมอยากจะแลกเปลี่ยนว่าถ้าสามารถใช้ระบบพลังงานแสงอาทิตย์เข้ามาช่วยประหยัดพลังงานไฟฟ้าที่ใช้กับเครื่องเติมอากาศ ระบบโซล่าเซลก็เป็นระบบที่เหมาะสมในการที่จะนำมาใช้ในเวลากลางวันรวมถึงสถานที่ติดตั้งทั้งหมดเราก็สามารถหาที่ติดตั้งแผงโซล่าเซลได้ง่ายและทำความสะอาดได้ง่ายก็อยากจะให้ผู้บริหารช่วยดูในเรื่องประเด็นนี้ด้วยครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปราย เพิ่มเติมหรือไหมค่ะ ขอเรียนเชิญคุณเกรียงศักดิ์สว่างไสวค่ะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาล ท่านผู้บริหาร เพื่อนสมาชิกสภาเทศบาล พี่น้องภาคประชาชน ที่เคารพรักทุกท่านครับ ผมนายเกรียงศักดิ์ สว่างไสว ญัตติที่ผู้บริหารเทศบาลนครขอนแก่นจ่ายเงินสะสมเทศบาลมีอยู่ 3 โครงการ ประจำปี 2558 ในโครงการที่1.ในเรื่องของการปรับปรุงสถานที่ให้บริการประชาชนที่บริเวณศูนย์การค้าเซ็นทรัล พลาซ่าขอนแก่น ต้องกราบขอบคุณผู้บริหารที่มีวิสัยทัศน์ที่จะมุ่งให้บริการประชาชนด้วยความรวดเร็วสะดวก เพราะจากเดิมที่ท่านประธานสภาเทศบาลได้อนุมัติงบประมาณไปเมื่อปี2556 ที่บริเวณลานจอดรถจะสังเกตได้ว่าตรงมุมนั้นแคบไม่สะดวกในการที่จะให้บริการพี่น้องประชาชนจะเข้าไปใช้บริการพื้นที่มีอยู่ประมาณไม่เกิน 20 ตารางเมตร เพียงเจ้าหน้าที่ก็แออัดมากแล้วพี่น้องไม่ได้รับความสะดวกสบายเท่าที่ควร ผู้บริหารก็ได้มองเห็นว่าถ้าจำนวนประชาชนผู้มาใช้บริการจำนวนมาก ในหัวข้อที่3. การแก้ไขจุดเดือดร้อนในการปรับปรุงสะพานลอยคนข้ามที่บริเวณตรงข้ามสถานีรถขนส่งแห่งที่1จะเห็นว่าจากเดิมสะพานลอยแห่งนี้ก่อสร้างไม่น่าจะต่ำกว่า 20-25 ปี ซึ่งโครงสร้างจากเดิมเป็นเหล็กทั้งหมดและโดนน้ำโดนฝนผ่านเวลามาเนิ่นนาน โครงสร้างหลักที่ทางสำนักการช่างได้เอานำมาเสนอสมาชิกสภาเทศบาลในเบื้องต้นจะเห็นได้ว่าโครงสร้างหลายจุดมีสนิม ซึ่งเกรงว่าถ้าใช้ต่อไปจะไม่ได้รับความปลอดภัยกับพี่น้องประชาชนเท่าที่ควรทางผู้บริหารก็เลยได้เสนอในการปรับปรุงเข้ามา และสิ่งหนึ่งที่เป็นห่วงคือจำนวนพี่น้องประชาชนที่ยังใช้บริการอยู่ตรงนี้ ถ้าเราสามารถปลุกจิตสำนึกในการใช้สะพานลอยคนข้ามแทนที่จะไปเสี่ยงตายในการมุดรั้วข้ามถนนโดยที่ไม่ได้รับความปลอดภัย อยากจะฝากท่านผู้บริหารให้ลองดู เป็นไปได้ไหมขอบรั้วที่กั้นถนนน่าจะปิดทึบเลยไม่ให้มีการลอดข้ามเพื่อที่เขาจะได้ไปใช้บริการที่สะพานลอยที่เราปรับปรุง ฝากไว้ด้วยครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ถ้าไม่มีสมาชิกสภาเทศบาลท่านใดจะอภิปรายขอเรียนเชิญท่านนายกเทศมนตรีค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาล ท่านสมาชิกสภาเทศบาล ท่านผู้นำชุมชน หัวหน้าส่วนการงาน คณะผู้บริหารสถานศึกษา ต้องขอบพระคุณในแนวคิดของเพื่อนสมาชิกสภาเทศบาล ขอบคุณกับการให้กำลังใจบางแนวคิดเป็นการจุดประกายด้วยซ้ำไป ซึ่งถ้าภาคประชาชนทั่วไปรับรู้ว่าสมาขิกสภาเทศบาลเรามีแนวคิดแบบนี้โดยเฉพาะอย่างยิ่งแนวคิดเพื่อการพัฒนาเมืองมีแนวคิดที่เป็นแบบอย่างดี กรณีที่เพื่อนสมาชิกสภาเทศบาลพูดถึงกันโครงการศึกษาเพื่อปรับปรุงเรื่องการจัดการน้ำเสียรวมถึงการออกแบบปรับปรุงภูมิทัศน์เพื่อส่งเสริมเศรษฐกิจเมืองในโครงการที่2.เป็นการนำเสนอเพื่อออกแบบปรับปรุงพื้นที่ทางเข้าบึงแก่นนครฝั่งเข้าภัตตาคารบัวหลวงเพื่อใช้ประโยชน์ทั้งแง่ของการทำให้น้ำสามารถที่จะเชื่อมถึงกันได้และลดปัญหาของขยะที่มาก่อให้เกิดปัญหาขยะที่มาดักติดอยู่ตรงทางโค้ง ขณะเดียวกันปรับปรุงแล้วเพื่อให้เกิดความสวยงามแล้วก็ส่งเสริมให้เกิดการท่องเที่ยวสิ่งเหล่านี้ก็เป็นความตั้งใจในอนาคตต่อจากนี้ไปอีกไม่ไกลจากแนวคิดที่เพื่อนสมาชิกสภาเทศบาลได้นำเสนอเรื่องการศึกษาระบบบำบัดน้ำเสียน้ำในบึงแก่นนครในภาพรวม รวมถึงพื้นที่บึงสาธารณะอีกหลายแห่ง พูดถึงการปรับปรุงการจัดการน้ำเสีย ซึ่งปัจจุบันนี้ก็รับทราบว่าบึงมีการสะสมของตะกอนมาหลายสิบปี แล้วการถ่ายเทน้ำก็ไม่สามารถที่จะมีน้ำใหม่ในปริมาณมากๆเพื่อถ่ายเทน้ำเก่าออก แล้วในอดีตก็เป็นพื้นที่แยกให้ตกปลาเศษอาหารต่างๆที่เคยตกปลาเหล่านั้นก็ตกเข้าไปในตะกอนแล้วกลายเป็นพิษแล้วปลาก็ตายเรื่อยๆแล้วในอนาคตถ้าไม่มีการจัดการที่สมบูรณ์ ก็คาดว่าบึงแก่นนครอาจจะประสบกับปัญหาขนาดใหญ่เกิดขึ้นในอนาคตไม่ไกล สิ่งที่เตรียมการไว้ในอนาคตอันใกล้ ขณะนี้ได้มีการมอบหมายให้สำนักการช่างและหน่วยงานที่เกี่ยวข้องเพื่อเตรียมศึกษาว่าถ้าจะบำบัดน้ำเสียในบึงแก่นนครเพื่อความยั่งยืนไม่ใช่การบำบัดเป็นคราวน่าจะมีระบบอะไรสักอย่างหนึ่งที่จะสามารถจัดการบำบัดน้ำเสียได้ ซึ่งปัจจุบันของน้ำเป็นระดับ5 ใช้ได้เพียงการคมนาคมเท่านั้นเอง โครงการที่ตั้งใจไว้จะเป็นการศึกษาเพื่อเสนอทางเลือกว่าโครงการบำบัดน้ำเสียในระยะยาวและยั่งยืนจะมีโครงการใดที่เหมาะสม ซึ่งในเวลาที่เหมาะสมก็คงจะมีการนำเสนอโครงการที่ว่านี้เข้าสู่สภาเทศบาลเพื่อที่จะให้ท่านสมาชิกสภาเทศบาลได้พิจารณาเป็นการศึกษาก่อนหลังจากศึกษาเสร็จได้แนวทางที่เหมาะสมเสร็จก็จะเป็นหน้าที่ของฝ่ายบริหารในการของบประมาณสนับสนุนจากส่วนกลางและหน่วยงานกลางที่เกี่ยวข้องเพื่อขอโครงการมาสนับสนุนในการทำโครงการตามที่เราศึกษา ในแนวคิดของท่านสมาชิกสภาเทศบาลที่น่าชื่นชมมากก็คือเป็นไปได้หรือไม่ ถ้าหากผ่านการบำบัดแล้วน้ำเหล่านี้ไม่ใช่เพียงแค่มีประสิทธิภาพเพื่อที่จะได้เตรียมการรองรับถ้าเกิดภาวะการขาดแคลนน้ำอย่างแท้จริง ปริมาณน้ำไม่ว่าจะเป็นบึงทุ่งสร้างและบึงแก่นนคร ซึ่งรวมกันแล้วมีหลายล้านคิว จะสามารถใช้ในภาวะฉุกเฉินได้ก็ขอขอบคุณข้อเสนอแนะและแนวคิดที่ดี เราก็จะได้มีการเตรียมการเพื่อศึกษาเรื่องนี้เพื่อหาแนวทางที่เหมาะสมในการจัดการน้ำเสีย ส่วนกรณีการขยายปรับปรุงพื้นที่การให้บริการทะเบียนราษฎร์ ซึ่งตั้งแต่ปี2556 เป็นต้นมามีการเลือกบริการเชิงรุกในการให้บริการประชานชนหรือการขยายพื้นที่ให้ประชาชนสะดวกมากขึ้นไม่ว่าจะเป็นเรื่องทะเบียนราษฎร์หรือบัตรประชาชนแต่ก็ต้องยอมรับว่าเดิมที่สถานที่การตกลงร่วมกับทางห้างฯ เนื่องจากว่าเป็นรูปแบบของทางราชการนั้นก็คือเราไม่ได้จ่ายค่าเช่าจ่ายเพียงแค่ค่าบริการส่วนกลาง ดังนั้นสิทธิ์ในการเลือกพื้นที่ในขณะนั้นก็อาจจะยังไม่สะดวกมากพอแล้วก็เป็นปัญหา 1.ประชาชนก็หาลำบาก ขนาดของพื้นที่ก็ยังไม่เพียงพอไม่สามารถเพิ่มประสิทธิภาพในการให้บริการประชาชนได้ดีพอ แล้วหลังจากหมดสัญญาในชุดนี้ก็ได้มีการพูดคุยตกลงกันว่าเทศบาลถ้าจะดำเนินการต่อเราก็ขอพื้นที่สะดวกสำหรับบริการประชาชนในการที่จะเข้าถึงในการใช้บริการและมีพื้นที่กว้างมากขึ้น ซึ่งทางห้างก็ยินยอมแล้วก็ได้เลือกพื้นที่ใหม่ ซึ่งอยู่ใจกลางและมีขนาดใหญ่ขึ้นแล้วก็ต้องดำเนินการปรับปรุงเพราะไม่เช่นนั้นแล้วสัญญาเริ่มเดินแล้วในการที่เทศบาลจะต้องดำเนินการก็จะก่อเกิดปัญหาว่าจะให้บริการไม่ทันท่วงที ก็ขอบคุณเพื่อนสมาชิกสภาเทศบาลที่ให้การสนับสนุน ส่วนกรณีสะพานลอยก็ต้องขอบคุณครับที่ให้การสนับสนุนเช่นกันเป็นที่รู้กันครับว่าตอนนี้พื้นของสะพานลอยเกิดปัญหามากจริงๆบางแห่งก็ผุพังเป็นรูเสี่ยงต่อการเกิดอุบัติเหตุของพี่น้องประชาชน 2.สภาพที่เป็นอยู่ปัจจุบันก็ทำให้บรรดาคนเร่ร่อนขึ้นไปแฝงตัวทั้งการขอทาน ทั้งต่างๆมากมายก่อให้เกิดปัญหาสร้างความรำคาญให้แก่พี่น้องประชาชนจนประชาชนไม่อยากไปใช้บริการก็จะมีการปรับปรุงและมีการดำเนินการ น่าจะเป็นสะพานลอยแห่งแรกที่มีการติดตั้งโซล่าเซลพลังงานแสงอาทิตย์เพื่อใช้ในการเป็นพลังงานไฟฟ้าแสงสว่าง สำหรับสะพานลอยแห่งนี้ ส่วนกรณีของการที่จะดึงดูดให้ประชาชนไปใช้บริการสะพานลอย จริงๆแล้วจะมีโครงการที่เชื่อมกันก็คือปรับปรุงพื้นที่ด้านล่าง เป็นทั้งการแก้ไขปัญหาจราจรเป็นการป้องกันไม่ให้ประชาชนวิ่งข้ามก่อให้เกิดปัญหาเรื่องอุบัติเหตุแล้วก็เกิดปัญหาเรื่องจราจรติดขัดได้เราก็จะนำเสนออีกครั้งหนึ่ง ถ้านำมาพวงกันจะทำให้โครงการที่จะเสนอเรื่องปรับปรุงสะพานลอยจะช้าออกไปก็จะแยกนำเสนอ ก็จะมีโครงการปรับปรุงพื้นที่ด้านล่างเพื่อแก้ไขปัญหาจราจรแล้วก็ลดปัญหาในการไม่ยอมไปใช้บริการสะพานลอย ก็จะมีโครงการนี้ติดตามมาอีกในระยะเวลาที่เหมาะสม ประเด็นก็คือหน้าที่ของรัฐพยายามจัดพื้นที่สะพานลอยให้ประชาชนสามารถขึ้นไปใช้ส่วนการบังคับให้ประชาชน ประชาชนจะเลือกใช้ไม่ใช้ก็จะเป็นอีกเรื่องหนึ่งของภาคประชาชน ตราบใดก็ตามที่เราสามารถทำหน้าที่ได้ดีเพียงพอ อาจจะมีประชาชนบางส่วนพูดถึงถนนมิตรภาพ ผมก็ขออนุญาตนำเรียนชี้แจงว่าบางคนก็เสนอว่าควรจะมีสะพานลอยบริเวณถนนมิตรภาพภายในเขตเทศบาลนครขอนแก่นเรื่องนี้เราไม่ใช่ไม่คิดแต่เรายังมีอีกโครงการหนึ่งนั้นคือโครงการขนส่งระบบขนส่งมวลชนสาธารณะ ซึ่งโครงการเดิมก็คือ BRTในการออกแบบจะมีสะพานคนข้ามแล้วก็จะมีสะพานให้คนขึ้นไปเพื่อใช้บริการสถานี ดังนั้นเราจึงยังไม่สามารถสร้างสะพานลอยคนข้ามได้เพราะอาจจะเกิดการซ้ำซ้อนกับโครงการในระบบขนส่งมวลชนสาธารณะเราโดยเฉพาะอย่างยิ่งล่าสุดของการที่ไปคณะจัดการจราจรแห่งชาติที่มีนายกรัฐมนตรีเป็นประธาน ซึ่งได้มีการมอบหมายหม่อมราชวงศ์ปรีดียากร เทวกุล ท่านรองรัฐมนตรีเป็นประธานและทางเทศบาลนครขอนแก่นร่วมกับอีก 4 เมืองก็ไปเสนอโครงการระบบขนส่งมวลชนสาธารณะ ซึ่งเราใช้โอกาสในการไปนำเสนอเรื่องนี้แล้วก็ขอการสนับสนุนจากคณะกรรมการชุดนี้โดยผ่านสนข.ให้ศึกษาทบทวนระบบขนส่งมวลชนสาธารณะจากระบบเดิมที่เป็นBRTให้ศึกษาทบทวนเพิ่มระบบรางเข้าไปเหตุผลก็คือขณะมีเอกชนที่สนใจจะร่วมลงทุน แต่วิธีการร่วมลงทุนมีการพูดถึงการระดมทุนในตลาดหลักทรัพย์ ซึ่งผ่านกองทุนรวมโครงสร้างพื้นฐานแล้วโครงการที่จะสามารถผ่านการระดมทุนในตลาดหลักทรัพย์ได้ก็ต้องเป็นระบบราง ซึ่งการศึกษาที่ว่านี้ทางสนข.ตอบรับ เดิมที่มติจะใช้คำว่ารับทราบแล้วก็เห็นชอบให้จังหวัดขอนแก่นโดยหน่วยงานที่เกี่ยวข้องไปศึกษาผลกระทบสิ่งแวดล้อม เราก็ขอเปลี่ยนแปลงมติที่ประชุมโดยให้เป็น สนข.สนับสนุนการศึกษาทั้งผลกระทบสิ่งแวดล้อม 2.การศึกษาทบทวนขนส่งสาธารณะที่เหมาะสม 3.การศึกษาการร่วมทุนที่เหมาะสมระหว่างรัฐและท้องถิ่นหรือเอกชน 4.การศึกษาแนวทางการบริหารจัดการโครงการ ในที่ประชุมวันนั้นประธานในที่ประชุมได้ประกาศว่าโครงการใดก็ตามที่เป็นระบบขนส่งมวลชนสาธารณะของต่างจังหวัดถ้าให้รัฐลงทุน100เปอร์เซ็นต์ รัฐบาลจะไม่สนับสนุน ซึ่งก็เป็นประเด็นในฐานะคนต่างจังหวัดเราน้อยใจระบบรถไฟฟ้า10 สายในกรุงเทพฯ มอบสนข.ศึกษาแล้วรัฐก็ลงทุนให้ แต่พอต่างจังหวัดทั้ง 5 จังหวัด ซึ่งพยายามดิ้นรนด้วยตัวเองช่วยเหลือตัวเองแล้วนำเสนอโครงการสิ่งที่ตอบกลับก็คือถ้าให้รัฐบาลลงทุน100เปอร์เซ็นต์รัฐจะไม่ทำ ดังนั้นต้องเป็นโครงการที่ร่วมทุนระหว่างรัฐกับท้องถิ่นโดยเป็นเอกชนเท่าที่เราจะหามาได้สัดส่วนที่เหมาะสมควรจะเป็นอย่างไร ดังนั้นเราก็ควรที่จะศึกษาทางสนข.ก็ทราบว่าได้ตั้งงบประมาณสนับสนุนในการศึกษาไม่ต่ำกว่า39 ล้านบาท พอเพิ่มระบบที่เหมาะสมเข้าไปเขาจะต้องเพิ่มงบประมาณ ซึ่งก็มีการประชุมอนุกรรมการของหน่วยงานที่เกี่ยวข้อง ซึ่งน่าจะมีการเพิ่มงบประมาณให้สนข.ในการศึกษาให้เราในเรื่องนี้ ตรงนี้เชื่อมโยงเพียงเพื่อจะบอกว่าเราได้มีการเตรียมการในภาพรวมทั้งการจราจร การคำนึงถึงความปลอดภัยและการที่ประชาชนจะได้มีโอกาสใช้เข้าถึงในสิ่งที่เป็นโครงสร้างพื้นฐานที่สะดวกและปลอดภัยสำหรับประชาชน ก็ขออนุญาตนำเรียนเพิ่มเติมตามนี้ครับ ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะคะ ท่านใดเห็นชอบขออนุมัติใช้จ่ายเงินสะสมเทศบาล ประจำปีงบประมาณ 2558 เพื่อก่อสร้างปรับปรุงโครงการที่จำเป็นเร่งด่วนเพื่อบริการประชาชน จำนวน 3 โครงการ โปรดยกมือ เห็นชอบ 23 เสียง งดออกเสียง (ไม่มี) ไม่มีนะคะ (สมาชิกยกมือเป็นเอกฉันท์)

**มติที่ประชุม: เป็นอันว่าที่ประชุมแห่งนี้มีมติเห็นชอบ 23 เสียง อนุมัติใช้จ่ายเงินสะสมเทศบาล ประจำปีงบประมาณ 2558 เพื่อก่อสร้างปรับปรุงโครงการที่จำเป็นเร่งด่วนเพื่อบริการประชาชน จำนวน 3 โครงการ**

**ระเบียบวาระที่ 4 เรื่องญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ.2558**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองฯชัชวาลเสนอญัตติต่อสภาค่ะ

**นายชัชวาล พรอมรธรรม รองนายกเทศมนตรีนครขอนแก่น**

กราบเรียนท่านประธานสภาเทศบาลนครขอนแก่น เรื่องญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ.2558 ญัตตินี้ขอถอนญัตติครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ดิฉันจะขอมติเลยนะคะว่า ท่านใดอนุมัติให้ถอนญัตติเรื่องญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ.2558 โปรดยกมือ เห็นชอบ 23 เสียง ท่านใดเห็นเป็นอย่างอื่น งดออกเสียง (ไม่มี) ไม่มีนะคะ (สมาชิกยกมือเป็นเอกฉันท์)

**มติที่ประชุม: เป็นอันว่าที่ประชุมแห่งนี้มีมติเห็นชอบ 23 เสียง อนุมัติถอนญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ.2558**

**ระเบียบวาระที่ 5 เรื่องญัตติอื่นๆ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายเชิญเลยค่ะ ถ้าไม่มีสมาชิกสภาเทศบาลท่านใดจะอภิปราย ดิฉันก็ต้องขอขอบคุณ ท่านนายกเทศมนตรี ท่านรองนายกเทศมนตรี คณะผู้บริหาร โดยเฉพาะอย่างยิ่งพี่น้องประชาชน ท่านประธานชุมชน คณะกรรมการทุกชุมชนทุกท่านที่ให้เกียรติเข้าร่วมประชุมในวันนี้ ขอบคุณคะ ขอปิดประชุมค่ะ

**เลิกประชุมเวลา 11.30 น.**

(ลงชื่อ) วารุณี มีอนันต์ ผู้บันทึกรายงานการประชุม

(นางวารุณี มีอนันต์)

เจ้าหน้าที่บริหารงานทั่วไป 5

(ลงชื่อ) อมรา โกศลสุรภูมิ ผู้ตรวจรายงานการประชุม

(นางสาวอมรา โกศลสุรภูมิ)

หัวหน้าฝ่ายการประชุมและกิจการสภา

(ลงชื่อ) อดิศักดิ์ สมจิตต์ ผู้ตรวจรายงานการประชุม

(นายอดิศักดิ์ สมจิตต์)

หัวหน้าสำนักปลัดเทศบาล

(ลงชื่อ) สุภัฐวิทย์ ธารชัย ผู้ตรวจ / ทาน

(นายสุภัฐวิทย์ ธารชัย)

ปลัดเทศบาลนครขอนแก่น

เลขานุการสภาเทศบาลนครขอนแก่น

**คณะกรรมการตรวจรายงานการประชุมสภาเทศบาลตรวจแล้วถูกต้อง**

(ลงชื่อ) สมภพ วงศ์ก่อ ประธานกรรมการ

(นายสมภพ วงศ์ก่อ)

สมาชิกสภาเทศบาลนครขอนแก่น

(ลงชื่อ) นริสศรา เรืองศร กรรมการ

(นางสาวนริสศรา เรืองศร)

สมาชิกสภาเทศบาลนครขอนแก่น

(ลงชื่อ) วรินทร์ เอกบุรินทร์ กรรมการ

(นายวรินทร์ เอกบุรินทร์)

สมาชิกสภาเทศบาลนครขอนแก่น

(ลงชื่อ) ภาสิณี ธีรภานุ กรรมการ

(นางสาวภาสิณี ธีรภานุ)

สมาชิกสภาเทศบาลนครขอนแก่น

(ลงชื่อ) ปฎลชัย พัฒน์ดำรงจิตร กรรมการ

(นายปฎลชัย พัฒน์ดำรงจิตร)

สมาชิกสภาเทศบาลนครขอนแก่น